กอช. ชวนวัยเริ่มทำงานออมเงินวันละ25บาท
กอช. ชวนวัยเริ่มทำงานอายุ 25 ปี วางแผนการออมเงินวันละ 25 บาท รับบำนาญประมาณเดือนละ 3,200 บาท
7 มิ.ย. 2564

นางสาวจารุลักษณ์ เรืองสุวรรณ เลขาธิการคณะกรรมการกองทุนการออมแห่งชาติ (กอช.) เปิดเผยว่า ด้วยสถานการณ์โรคติดเชื้อไวรัสโควิด-19 สะท้อนให้เห็นถึงการบริหารจัดการเงินเป็นสิ่งสำคัญ กอช. ขอชวนสมาชิกและประชาชนผู้ประกอบอาชีพอิสระ วางแผนการออมเงิน ขณะอยู่ในวัยทำงาน เริ่มออมเมื่ออายุ 25 ปี วันละ 25 บาท จะมีเงินออมรวมปีละ 9,125 บาท พร้อมได้รับเงินสมทบจาก กอช. เพิ่มตามช่วงอายุ 600 บาท สูงสุด 1,200 บาทต่อปี หากคิดเงินสมทบเป็นผลตอบแทนเฉลี่ยได้รับเพิ่มโดยประมาณ 10% ต่อปี เมื่ออายุ 60 ปีบริบูรณ์ จะได้รับบำนาญตลลอดชีพประมาณเดือนละ 3,200 บาทผู้ที่สนใจสามารถออกแบบเงินบำนาญด้วยตนเอง ผ่านแอปพลิเคชัน (Application) “กอช.” โดยเข้าแอป กอช. เลือกเมนู “คำนวณบำนาญ” เลือกรูปแบบคำนวณยอดเงินที่ต้องการ ยอดเงินที่ต้องการส่งเงินออมสะสม หรือ ยอดเงินบำนาญที่ต้องการได้รับ กรอกอายุที่เริ่มส่งเงินออมสะสม จำนวนเงินออมตามกำลังส่งของสมาชิก ทั้งนี้ยังช่วยให้สมาชิกสามารถวางแผนการส่งเงินออมสะสมเพื่อให้ได้รับเงินบำนาญและเป็นข้อมูลประกอบการตัดสินใจสมัครเป็นสมาชิก กอช.





ทั้งนี้ ผู้ที่สนใจสามารถสมัครสมาชิกได้ที่ แอปพลิเคชัน “กอช.” หรือ หน่วยรับสมัครสมาชิกใกล้บ้านท่าน อาทิ ที่ว่าการอำเภอทั่วประเทศ สำนักงานคลังจังหวัด สถาบันการเงินชุมชน ตัวแทน กอช. ประจำหมู่บ้าน ธนาคารออมสิน ธ.ก.ส. ธอส. และธนาคารกรุงไทย ทุกสาขา รวมทั้งเคาน์เตอร์เซอร์วิส เทสโก้โลตัส บิ๊กซี ตู้บุญเติม และเครือข่ายรับสมัครทั่วประเทศ สอบถามข้อมูลเพิ่มเติมได้ที่ สายด่วนเงินออม โทร. 02-049-9000